**GIMNAZIJALCI OBILJEŽILI NOĆ KNJIGE**

Učenici Gimnazije "Fran Galović" družili su se ovog četvrtka, 23. travnja, u multimediji sve do kasnih 22 sata! Naime, gimnazijalci su svoju večer odlučili posvetiti obilježavanju Noći knjige i Dana hrvatske knjige kako bi podigli svijest o važnosti knjiga i zabavili se aktivnostima vezanim uz čitanje i knjige.

Nakon što smo se svi okupili u 18 sati, zajedno smo se uveli u ovu manifestaciju tako što je svaka osoba čitala po jednu rečenicu sa straničnika koji je dobila na ulazu u multimedijsku učionicu, žarište ovog događanja u našoj školi. Projicirani su učenički filmovi koji na originalne načine pristupaju temi čitanja (autori su učenici 1. b, 1. d, 1. e i 2. c razreda).

U središtu bogata programa bila je knjiga Jaya Ashera *13 razloga*. Večer smo započeli raspravom upravo o toj knjizi te je nastavili kvizom na kojem je čak devetero učenika osvojilo knjigu kao nagradu. Kako je sama tematika *13 razloga* samoubojstvo koje se provlačilo kao tema rasprave i kviza, svi su bili pozvani napisati razloge zašto ne počiniti taj teški čin. Te su poruke kasnije bile i izložene.

Novinari su predstavili svoje istraživanje o vršnjačkome nasilju u našoj školi, a učenice četvrtih razreda uputile su nas na Hannine literarne srodnike – likove iz gimnazijske lektire koji su učinili isto što i Hannah, glavni lik romana Jaya Ashera. O problemu vršnjačkoga nasilja sa stajališta struke govorila je školska psihologinja Jasmina Šandor.

Na kraju večeri čuli smo odabrane pjesme koje su svojim tekstom simbolizirale trenutke, slike, scene iz *13 razloga* koje su pomno odabrale učenice 3. f. U preporukama za čitanje – čime je zatvorena ovogodišnja Noć knjige – našla se knjiga Veronice Roth *Različita*.

Prema reakcijama i atmosferi u Noći knjige možemo zaključiti da i dalje ima ljudi koje cijene knjige, a to možemo zaključiti i iz izjave jedne od sudionica: *Unatoč školskim obavezama za drugi dan odlučila sam otići na Noć knjige i, moram priznati, nisam požalila ni sekunde. Ugodno sam iznenađena samom organizacijom Noći knjige te bih rado sudjelovala na sličnim događanjima za koja se toplo nadam da će se organizirati u bliskoj budućnosti.*

Nicole Cikač, 1. e